आज यदि स्वयं को बचाना और सुरक्षित रखना है तो हमें चिडि़या को बचाना होगा। अगर हम संकल्प लें तो अभी भी चिडि़या बच सकती है। सभी राज्य सरकारें चिडि़या को ‘राज्य पक्षी’ घोषित करें, क्योंकि राष्ट्रीय पक्षी तो हमारा सिरमौर ‘मोर’ है। अतः चिडि़या को राज्य पक्षी बनाकर संरक्षित किया जाए। मोबाइल टावरों के प्रदूषित तरंगों का समाधान सरकार की ओर से किया जाए। किसान भाई ज्यादा फसल के लालच में फसलों पर जहर छिड़कने से बाज आएं! सभी व्यक्तियों को प्रयासपूर्वक अपने घरों में ऐसा समुचित इंतजाम करना होगा, जिससे चिडि़या घर में आ सकें, कुछ खा सकें व प्रजनन काल के दौरान अपना घोंसला भी घर में बना सके। साथ ही घर में चिडि़याँ पंखों आदि से कटकर ना मरें, इसका भी ध्यान रखना बहुत जरूरी है। हर घर में चिडि़यों के लिए दाना-पानी अवश्य रखा जाना चाहिए।